Yildiz Akdogan (S), 2010-01-29:
Som forholdsvis ny ordfører er det ikke just det nemmeste område at blive kastet ud i.
Debatten i dag er egentlig en fortsættelse af et meget visionært skridt, der blev taget med B 103 under pres fra oppositionen tilbage i 2006.
Hensigten med beslutningsforslaget var jo netop at få regeringen til at sikre, at det offentliges brug af informationsteknologi, herunder brug af software, er baseret på åbne standarder.
Der har været mange ting, der skulle undersøges, bl.a. hvilke åbne standarder man skulle vælge til dokumenthåndtering, og kandidaterne har også været forholdsvis åbenlyse.
Der har været ODF, som er udviklet af den internationale standardiseringsorganisation, OASIS, og så har der været Microsofts Open XML Strict.
Der har været mange spørgsmål på banen om standarden, økonomien, administrationen, konsekvenser, processen og modenheden, der skulle undersøges og klarlægges.
Ekspertgruppen har ikke altid været enig, ligesom der har været forskellige røster, hvad de to kandidaters kvalitet og funktionalitet angår.
Om de var parate til at løfte opgaven, hvis man nu valgte en af dem, var hovedspørgsmålet.
Men mit perspektiv til det her har været, at i stedet for at forholde sig til den enormt tekniske og abstrakte debat og diskussion var det meget mere vigtigt at se på erfaringer udefra, især internationale oplysninger, for når man så på dem, så billedet noget anderledes ud.
Min bekymring var valg af format, og selv om valg af et format også blev drøftet i andre lande, viste der sig også andre gode løsningsmuligheder.
Så for Socialdemokraterne har det egentlig ikke været et religiøst spørgsmål, om man skulle vælge det ene produkt frem for det andet, men snarere se på, hvad det er, der gavner borgerne og samfundet bredt.
Midt i en digitaliseringstid, hvor meget kommunikation mellem borgere og offentlige eller private sker elektronisk, er det selvfølgelig værd at tænke fremadrettet og få tilpasset it-teknologien derefter.
Drift og service bør være effektiv, forsvarlig og driftsøkonomisk.
At tage næste skridt vedrørende it-standarder på dokumentområdet skal bidrage til bedre løsningsmuligheder for alle aktører.
En borger skal kunne sende og modtage digitale informationer uden at komme i klemme, uden at være fastslåst til én leverandør, ligesom myndigheder skal kunne kommunikere og udveksle dokumenter med hinanden uden større problemer.
Det er hele formålet med åbne standarder.
Vores fælles ønske som opposition har været at komme videre fra den her pause, kan man nærmest den, der har været siden 2006.
Der har været for lang ventetid, og vi skal videre.
Vi skulle videre af hensyn til udviklingen på it-området, vi skulle videre af hensyn til bedre og lettere tilgængelig borgerservice, og vi skulle videre, fordi det var et vigtigt for konkurrencen.
Og det er godt at vide, at vi i dag er kommet et skridt videre og har opnået en aftale mellem alle partier.
Vi har stillet en række krav, og vi har ladet os inspirere af internationale erfaringer.
Vi vælger ikke det ene frem for det andet, men vi stiller en række konkrete, objektive kriterier op, der gør, at alle i princippet kan byde ind og være med.
Det i sig selv er også et godt skridt i den rigtige retning.
Ministeren sagde i sin tale, at hans ambition er, at man i fremtiden skal kunne kommunikere med åbne standarder.
Det er også min ambition, men jeg håber ikke, at det kun bliver på ambitionsniveau, men at man også udmønter det her i konkret handling.
Jeg er sikker på, at med det udkast, vi har lavet, er vi i hvert fald nået et skridt i den rigtige retning.